Allium cepa

«Cebolla» reendreza ta iste articlo. Ta atros usos de «cebolla» se veiga Cebolla (desambigación).

A cebolla VIDALLER TRICAS, Rafel, Libro de As Matas y Os Animals; Dizionario aragonés d'espezies animals y bechetals; Ed. Val d'Onsera. Zaragoza 2004. ISBN 978-84-89862-35-7Con a variant cepolla y cibolla u ceba (d'o latín <cepulla José María Enguita Utrilla:Un vocabulario agrícola turiasonense de 1382, Turiaso n°8, 1989, ISSN 0211-7207, p.139-178; cientificament Allium cepa (L., 1753)) ye una planta herbacia monocotiledonia d'a familia d'as amarilidacias, en a subfamilia d'as alióidias, cautivada por o suyo bulbo comestible; a cebolla propriament dita.

 Descripción 

A cebolla ye una planta perén que se torna reproductora a'l segundo anyo de vida, fase a la cual, d'entre os eixemplars cautivaus, no se'n gosa deixar arribar sique a bels poquez que se fa servir ta producir a simient d'as anyadas succesivas.

Como todas as especies d'o chenero Allium, as cebollas tienen un teixiu meristematoso de forma discoidal que se conoix como disco caulinar, que fa de primordio ta toda a planta. O disco caulinar produz as radices adventicias blancas tan tipicas d'as amarilidacias, que s'afunden en a tierra dica bels 60 cm, anque son prou fráchils y se gosan romper cuan a cebolla se ranca ta cullir-la.

As fuellas naixen tamién dende o disco caulinar, directament, y l'apariencia de falso tallo que tiene a parte meya de a planta ye producto d'a estructura cilindrica que condicionan as fuellas exteriors, modificadas, que actuan como cuticla (dimpués, con a cebolla seca, serán a pela exterior) a on que as verdaderas fuellas (as verdes) se i troban pilladas por a base.

O bulbo d'a cebolla ye una estructura d'almagazemamiento de nutrients que fa parte d'as fuellas (as napas de cebolla son as bases d'as follas). Por tanto, as fuellas d'a cebolla tienen dos partes diferenciadas, a parte basal que se fa mas gorda a malas que va pasando o tiempo porque almagazema nutrients, y a parte distal, verde y fotosintetica, que amaneix por alto d'a tierra y que forma a parte que se vei de a planta.

As flors brostan en una inflorescencia pedunculada, solo en a segunda anyada cuan a cebolla ye sembrada. As cebollas ta consumo, que se culle a la primer anyada, no gosan fer a florada. A inflorescencia ye una umbela, anque exteriorment s'asemella a una bola, y as flors, chiquininas y de color blanca-verdisca, son hexameras; con 6 petalos y 6 sépals cadaguna. A simient va incluida en un fruito capsular, y as simients individuals son negras y diminutas.

Cada cebolla que se deixa madurar ta simient en fa cualques cientos, de forma que ta una expleitación domestica con bel par de cebollas que se deixe en o huerto en i ha de sobras ta sembrar-ne a l'anyada siguient.

 Cautivo 

En comparanza con o suyo parient l'allo, a cebolla no se puede reproducir vechetativament, pus o bulbo no el tienen segmentau y no bi ha dients que sembrar-ne. Por tanto, a sola forma ta sembrar cebollas ye en emplegando a simient.

A simient de cebollas se gosa sembrar en setiembre, y porque os cebollins chicorrons recient escapaus son muit febles y se malmeten con facilidat, ye muit habitual de sembrar-los en un plantero y tresladar-los ta a huerta cuan ya son una micarrona mas desarrollaus, d'entre noviembre y principios de l'aviento. As cebollas chóvens hinvernan en a tierra, u si se fa la siembre tardana, en aviento en o plantero, hinvernan como cebollizons y se gosan tresplantar en marzo u abril en a tierra.

A cullita se fa dende as zaguerías de mayo dica chulio, tot pendendo de as variedaz cautivadas. En a Peninsula Iberica a variedat mas primerenca ye a que se diz «babosa», que siempre ye feita ta recullir-la enantes de a quinzena de mayo «El Cultivo de la Cebolla»; consultau o 16 de mayo de 2012.. A variedat mas tardana, que s'arreplega de verano, se conoix en Aragón como «valenciana» u «cebolla de grano».

 En Aragón 
En o territorio que en l'actualidat ye Aragón s'ha cautivau a cebolla lo menos dende a epoca d'a dominación romana. A cebolla amenista una tierra grasa, aireada y con mutos nutrients; ni masiau seca ni masiau humeda, por o que ye un producto costoso de producir de forma extensiva. Voz «Cebolla». Gran Enciclopedia Aragonesa (TOMO III). Unión Aragonesa del Libro, Unali S.L. Zaragoza, 1981. ISBN 84-85656-10.

Manimenos, en as zonas de regano en a Comunidat Autonoma se consolidó en o sieglo XX un sector especializau en a producción de cebollas de forma extensiva que encara opera en l'actualidat. Os principals nuclios de producción cebollera en Aragón son Taust, Pedrola, Gallur, Noviellas y Luceni, con a destacada excepción de a huerta de Fuents d'Ebro, os suyos productors s'han organizau en una Denominación d'Orichen Protechida.

Historicament, Aragón estió a principal productora de cebollas d'Espanya en os anyos 1960 y en comenzar os anyos 1970, con cuasi un 19,9% de cuota de mercau en 1970, cuan comenzó o declive. O sector cebollero aragonés perdió muito mercau d'entre os anyos 1972 y 1977, con una cuota de nomás o 5,1% d'o mercau espanyol en 1977.

A superficie dedicada a la producción extensiva d'ista hortalicia ha rondau bellas 2.000 Ha dende 1979 dica 1999, Dentrada «Cebolla» en a Gran Enciclopedia Aragonesa online; consultada o 16 de mayo de 2012. con una producción d'entre 20.000 y 40.000 cebollas por cada hectaria y anyada (entre 40 y 80 millons de cebollas en Aragón cada anyada, 35.514 Tm en 1999). A mayoría de cautivos extensivos de cebollas, en Aragón, se concentran en a val d'Ebro: 1.250 Ha i heba en a provincia de Zaragoza en 1979, contra as 300 Ha de Uesca y as 263 que en teneba Teruel.

 Fitonimia 
En Aragón, a denominación plenament dominant ye o fitonimo «cebolla», tanto en aragonés como en castellano d'Aragón, sin estar garra castellanismo. Ye a sola forma que se conoix como propia en a mayor parte d'o territorio, destacando especialment zonas tan conservaderas como o Pireneu central y vals como Chistau, Tena u Echo.

«Cebolla» ye una forma propia de toz os idiomas romances d'o grupo iberorromanico occidental, tanto de l'aragonés como d'o castellano y l'astur-leyonés, y tamién se troba en galaicoportugués. O termin dimana d'o latín <CEPULLA/CIPULLA, una forma diminutiva de <CEPA (que ye cebolla en latín cheneral) que s'emplegaba mas en o latín de l'interior d'Hispania que en a resta de l'Imperio. Muit relacionau con a etimolochía latina de «cebolla», en a comarca d'a Chacetania se troba o toponimo «Garcipollera», que viene de o latín <VALLE(M) CIPULLARIA y significa literalment a «Val Cebollera» u a val a on que se criaba cebollas.

As formas «bruno» y «burno» s'han documentau exclusivament en a villa d'Ansó, BARCOS, Miguel Ánchel, El Aragonés Ansotano: estudio lingüístico de Ansó y Fago; Gara d'Edizions. Zaragoza, 2007. ISBN 978-84-8094-058-0 en o extremo nort-occidental de l'Alto Aragón. En benasqués tamién s'ha documentau a forma «ceba»: Anem a pllegar les cebes.SAURA RAMI, José Antonio, Elementos de fonética y morfosintaxis benasquesas; Pp. 143-144. Institución «Fernando el Católico» + Gara d'Edizions. Zaragoza, 2003. ISBN 84-7820-679-5

 Cultura popular 
Antes mas cuan o bestiar adormiba a lo raso protechiu per un cletau se meteba una cebolla pa protecher-lo d'as bruixas y los lupos. Bizén d'o Río Martínez, "Ritos, mitos y tradiciones de la ganadería altoaragonesa", pp. 183-188 en I Congreso de Aragón de Etnología y Antropología (PDF), Institución Fernando el Católico, 1981, ISBN 84-00-04802-4

 Imáchens 

Notas

Referencias

 Se veiga tamién 
Cebolla Dolza de Fuents d'Ebro.
Cebollar.
Cebollín.
Cebollinar.
Cebolleta.
Allo.
Allium sativum.

 Vinclos externos 

Cepa
*